Kaapse vrou vertel in dokkie van haar ervaring in Jodeslagting | Netwerk24
Deur Laetitia Pople 12 Julie 2021 17:31
Die dokumentêre rolprent I am here handel oor 'n 99-jarige Poolse vrou wat die Nazi-kampe Bergen-Belsen en Auschwitz oorleef het. Sy woon in Seepunt, Kaapstad.
Ella Blumenthal se hele familie, behalwe haar niggie saam met wie sy in die kampe was, het in die Jodeslagting gesterf.
Die regisseur Jordy Sank stel haar in sy prent gaandeweg aan die kyker bekend. Sy is waarskynlik een van die weinig oorlewendes van die slagting wat nou eerstehands aan die volgende generasies kan vertel hoe dit was. Dit is kort voor haar 98ste verjaardag; daar is voorbereidings vir 'n groot familiesamekoms. Sy leef omring van haar kinders en kleinkinders.
Dit is 'n goeie lewe, sê Blumenthal, sy lewe in liefde. Op kamera verstel sy moeisaam van haar ervaringe. Dit laat 'n mens se bloed stol.
Haar lewe is 'n getuigskrif van verdraagsaamheid, begrip en deursettingsvermoë. Sy het die mens se verskriklike wreedheid teenoor ander eerstehands ervaar, sy wys propaganda uit vir wat dit is, die skep van vrees. Vrees is die teelaarde van haat.
"Dit mag nooit weer gebeur nie; ons moet dit met alles in ons beveg," sê sy.
En kyk hoe maklik gebeur dit weer en weer. Daarom skryf Blumenthal briewe aan mense wat ontken dat die Jodeslagting gebeur het, of wat glo dat Hitler reg opgetree het. Sy onderteken die briewe met "liefde, Ella Blumenthal". Sy wil hulle selfs ontmoet en gesels. Sy het die letsels en dit is nie net die syfers getatoeëer op haar arm nie. Tog reik sy uit na mense wat meen die verskrikking het nooit gebeur nie.
Sank vul Blumenthal se verlede in met animasie oor haar jong lewe as tiener in die ghetto van Warskou. Dit is grafies en verskriklik en nog groter verskrikking wag. Later kom vryheid en verlossing en selfs romanse, wat haar na Suid-Afrika, die ander kant van die aardbol, sal lok.
Die prent het internasionale pryse ingeryg en 'n mens kan verstaan hoekom. Dit is die oorlewingsdrama wat jou intrek en jou selfs aanspoor tot dapperheid, maar dit is die mens, Ella Blumenthal, wie se siel en hart jou oorrompel.
• I Am Here word gratis vertoon op die Durbanse Internasionale Rolprentfees, wat vanjaar aanlyn aangebied word. Dit begin op 22 Julie.